ኢትዮጵያና ኖርዌይ ግንኙነታቸውን  ወደ አዲስ ምዕራፍ  ለማሸጋገር ተስማሙ
ኢትዮጵያና ኖርዌይ  ግንኙነታቸውን ወደ አዲስ  ምዕራፍ ለማሸጋገር መስማማታቸውን የኢፌዴሪ የውጭ  ጉዳይ ሚኒስቴር አስታወቀ ።       የኢ.ፌ.ዴ.ሪ ፕሬዝዳንት ዶክተር ሙላቱ ተሾመ የኖርዌይ ልዑል ሃኮንና ባለቤታቸው ልዕልት ሜቲ ማሪትን ዛሬ በብሔራዊ ቤተ መንግስት አቀባበል አድርገውላቸዋል።በርካታ ዘመናትን የተሻገረውን የሁለቱ አገራት ግንኙነት ወደ አዲስ ምዕራፍ ለማሸጋገር በሚቻልባቸው ጉዳዮች ላይ መክረዋል።ፕሬዝዳንት ዶክተር ሙላቱ ተሾመ በዚሁ ወቅት እንዳሉት ኢትዮጵያና ከኖርዌይ ጋር ያላትን ግንኙነት በሁሉም ዘርፎች ለማሳደግ ዝግጁ ናት።ኢትዮጵያ በገነባቻቸውና በግንባታ ላይ ባሉ ሰፋፊና ምቹ የኢንዱስትሪ ዞኖች የኖርዌይ ባለሃብቶች መጥተው በተለያዩ የኢንቨስትመንት መስኮች ቢሰማሩ ውጤታማ እንደሚሆኑም ዶክተር ሙላቱ ተናግረዋል።ሁለቱ አገራት በዓለም አቀፍ መድረኮች ያላቸው ትብብር እያደገ ቢሆንም በንግድና ኢኮኖሚ ዘርፍ ግን የበለጠ መስራት እንዳለባቸውም ጠቁመዋል።ኖርዌይ በኢትዮጵያ ለሚካሄደው የአረንጓዴ ልማት ፖሊሲ፣ የትምህርትና ጤና ልማት መስፋፋት ለምታደርገው ድጋፍም አመስግነዋል።ኢትዮጵያ ከኖርዌይ ጋር በዓለም ዓቀፍ የፀረ ሽብር ዘመቻ፣ የህገወጥ የሰዎች ዝውውርና የአየር ንብረት ለውጥ ጥረቶች ትብብሯን አጠናክራ እንደምትቀጥል ገልጸዋል።የኢትዮጵያ አየር መንገድ ከአፍሪካ አየር መንገዶች ቀዳሚ በመሆን ወደ ኖርዌይ ዋና ከተማ ኦስሎ የሚያደርገው የቀጥታ በረራ የሁለቱን አገራት የህዝብ ለህዝብ ግንኙነት ለማጠናከር እንደሚረዳም ተናገረዋል።የኖርዌይ ልዑል ሃኮን በበኩላቸው ከ51 ዓመት በኋላ በንጉሳዊ ቤተሰብ ደረጃ በኢትዮጵያ የተደረገው ይህ ጉብኝት አገራቸው ከኢትዮጵያ ጋር ላላት ግንኙነት የላቀ ግምት ማሳያ ነው ብለዋል።ጉብኝቱ ሁለቱ አገሮች የበለጠ መተዋወቅ እንዲችሉና በጋራ መስራት የሚችሉባቸውን በርካታ እድሎች የሚፈትሹበት አዲስ ምዕራፍ ይከፍታል ብለዋል።“በዓለም ዓቀፍ መድረኮች ኢትዮጵያ የኖርዌይ ጠቃሚ አጋር ነች” ያሉት ልዑሉ እንደ አየር ንብረት ለውና ዘላቂ የልማት ግቦች ያሉ ዓለም ዓቀፍ ግቦች በጋራ ለመስራት እድል እንደሚፈጥሩ ገልጸዋል።የሁለቱን አገራት ግንኙነት ለማሳድግ በግሉ ዘርፍ ያሉ ትብብሮችን ማጠናከር እንደሚገባም አስረድተዋል።ኢትዮጵያ በአፍሪካ ቀንድ በተለይም በደቡብ ሱዳንና ሶማሊያ ዘላቂ ሰላምን ለማምጣት የምታደርገውን ጥረት አድንቀው አገራቸውም ድጋፏን እንደምትቀጥል ገልጸዋል።ኖርዌይ በዓለም ዓቀፍ የልማት ትብብርና የትምህርት ድጋፍ ማዕቀፍ ውስጥ ካሏት 12 ቀዳሚ አገራት ኢትዮጵያ አንዷ ነች።  የሁለቱ አገሮች ዲፕሎማሲያዊ ግንኙነት የተጀመረው እ.ኤ.አ. በ1947 ነበር።